Roxa (peixe)

A roxa (Scyliorhinus stellaris) é unha especie de peixe cartilaxinoso elasmobranquio da orde dos carcarriniformes (Carcharhiniformes) e familia dos esciliorrínidos (Scyliorhinidae),Ranier Froese e Daniel Pauly, eds. (2012): Scyliorhinus canicula. FishBase  Consultada o 25/11/2012. común no litoral europeo e do norte de África.

 Características 
É un pequeno tiburón de pel relativamente áspera e coloración amarelada con manchas circulares de cor parda escura.

O seu corpo alongado, que pode superar o metro de lonxitude (máximo 162 cm), estréitase cara á cola.

O fociño é curto e estreitamente arredondado; as dúas pregas nasais non alcanzan a boca, o que o diferencia do melgacho.

A orixe da primeira aleta dorsal é oposta ás xuntas pelvianas, e a da segunda, anterior á xunta anal.Rodríguez Villanueva (1992), p. 58.

 Historia natural 
Animal de hábitos nocturnos, vive en fondos areosos e rochosos con algas, a profundidades de 20 a 70 m, alimentándose de crustáceos, moluscos e cefalópodos.

Ovíparo, as petacas (cápsulas dos ovos) miden de 10 a 13 cm e son depositadas sobre as algas en primavera e verán, durando a xestación nove meses.

 Distribución 
Nordeste do Atlántico, desde o sur de Escandinavia e as illas Británicas até Marrocos (ou aínda máis aos sur), incluíndo o Mediterráneo. A distribución cara ao sur é incerta.Froese e Daniel, eds. (2012), Op. cit.

 Estado de conservación 
Segundo a Lista Vermella da IUCN o seu status é non preocupante.Ellis, J., F. Serena, C. Mancusi, F. Haka, G. Morey, J. Guallart e T. Schembri (2006): Scyliorhinus stellaris Lista vermella da IUCN. Versión 2010.2. Unión Internacional para a Conservación da Natureza Consultada o 25/11/2012.

 Gastronomía 
Segundo José Carlos Capel, tanto a roxa como os seus parentes o melgacho (Scyliorhinus canicula) e a zapata (Galeus melastomus) son especies comestíbeis que requiren cociñarse nun perfecto estado de frescura porque, do contrario, denotan un sabor desagradábel. Os lombos, unha vez limpos, poden presentarse en distintas preparacións, harmonizando ben coas salsas de tomate e verde, ou en guisos amarelos, e resultan excelentes en fritura coa fórmula do adobo andaluz, a dicir deste gastrónomo.Capel, José Carlos (1982): Manual del pescado, Madrid: Penthalon Ediciones. ISBN 84-85337-70-0, p. 295.

En Galicia é frecuente comela guisada, con patacas, pementos e tomates (o "guiso amarelo", que diría Capel) e, menos, como un ingrediente máis das caldeiradas mixtas.

 Notas 

 Véxase tamén 

 Bibliografía 
 Compagno, Leonard; Marc Dando & Sarah Fowler (2005): Sharks of the World. New Jersey: Princeton University Press. ISBN 0-691-12072-2. 
 Rodríguez Solórzano, Manuel; Sergio Devesa Regueiro e Lidia Soutullo Garrido (1983): Guía dos peixes de Galicia. Vigo: Editorial Galaxia. ISBN 84-7154-433-4.
 Rodríguez Villanueva, X. L. e Xavier Vázquez (1992): Peixes do mar de Galicia. (I) Lampreas raias e tiburóns. Vigo: Edicións Xerais de Galicia. ISBN 84-7507-654-8.
 Solórzano, Manuel R[odríguez]; José L. Rodríguez, José Iglesias, Francisco X, Pereira e Federico Álvarez (1988): Inventario dos peixes do litoral galego (Pisces: Cyclostomata, Chondrichthyes, Osteichthyes). Castro-Sada, A Coruña: Cadernos da Área de Ciencias Biolóxicas (Inventarios). Seminario de Estudos Galegos, vol. IV. ISBN 84-7492-370-0.

 Outros artigos 
 Tiburóns
 Melgacho
 Zapata (peixe)
 Ligazóns externas 
 Scyliorhinus stellaris en asturnatura.com  Consultada o 25/11/2012.
 ITIS. Scyliorhinus stellaris  Consultada o 25/11/2012.

Categoría:Esciliorrínidos
Categoría:Peixes de Galicia
Categoría:Peixes do océano Atlántico
Categoría:Animais descritos en 1758